33. schôdza NR SR - 2.deň - B. popoludní
Dátum: 2025-03-26
Poslanec: Gašpar, Tibor (SMER - SD)
Druh vystúpenia: Vystúpenie v rozprave

70. Vážené kolegyne, kolegovia, osobitne pán Vančo, dočkal ste sa, idem reagovať. Nebudem reagovať dlho, chcem reagovať na niektoré veci veľmi vecne a povedať zopár poznámok, ktoré musia zaznieť vzhľadom na množstvo opäť fabulácií, neprávd, až by som povedal, Vančových ľudových rozprávok. Pán Grendel, zabudol ste povedať, že tohto generálneho prokurátora Maroša Žilinku ste si zvolili vy. To si nezvolila táto vládna koalícia, nebol zvolený v tomto volebnom období, bol to vami vybraný generálny prokurátor, tak nepodsúvajte verejnosti, že teraz si ho vládna koalícia, ktorá tu je, nejakým spôsobom ide kúpiť alebo nejakým spôsobom zaviazať. Ja vám poviem, kde začal problém s generálnym prokurátorom Marošom Žilinkom. Problém začal vtedy, keď sa začal odkrývať obludný systém politického zneužívania aj justície, aj orgánov činných v trestnom konaní na naháňanie opozície a opozičných politikov. Keď tento systém začal dostávať konkrétne kontúry o tom, čo ste tu robili, ako ste tu zatvárali ľudí bez dôkazov, akým spôsobom ste porušovali ľudské práva a mnohí z nich, bohužiaľ, v tej väzbe aj zomreli, pani bývalá ministerka spravodlivosti. To bol moment, kedy ste začali vnímať Maroša Žilinku inými očami, pretože pomenoval v tých rozhodnutiach, ktoré často kritizuje tu pán poslanec Vančo, hovorím o rozhodnutiach § 363, a zavádzate verejnosť tým, ako to vysvetľujete. Sú to rozhodnutia, ktoré majú niekoľko desiatok strán zdôvodnenia, argumentuje sa tam každým jedným dôkazom, vysvetľuje sa ten dôkaz a dáva sa do vzájomných súvislostí, ako predpokladá Trestný poriadok. A keby ste si to riadne čítal, tak nebudete aj spať pri niektorých rozhodnutiach a poviete si, že toto bolo možno len v päťdesiatych rokoch, prípadne v období normalizácie. Takto fungoval justičný systém, aj ten systém, v ktorom bola aj bývalá ministerka spravodlivosti, dnes pani poslankyňa Kolíková. Skúste si to prečítať a skúste skutočne o tom hovoriť objektívne, nie cez tú prizmu tých vašich, ja neviem, kde vy chodíte na to, lebo vy radi podsúvate to, čo si my máme myslieť, robíte také závery, ktoré považujem za absurdné, aj ten záver o tom, že pán generálny prokurátor sa niekde chystá. Neviem, kde na to chodíte. Včera vám povedal kolega poslanec Glück, že o vás sa šíri, že vy chcete ísť na Ústavný súd. Ja som to tiež počul. (Reakcia z pléna.) Včera som bol v jednom reštauračnom zariadení a spomínali tam poslanca Vanča. Z môjho pohľadu taká relevantná informácia, akú šírite vy. Presne taká relevantná informácia. (Reakcia z pléna.) Tak, pán Pročko, za chvíľu. Na generálneho prokurátora dokonca táto klika, ktorá tu vládla, spracovala podnet na trestné stíhanie. Ja som v tomto podnete na trestné stíhanie podal trestné oznámenie a divím sa len jednému, že sa v tejto veci podľa mňa zatiaľ vôbec nekoná. Účelový podnet na trestné stíhanie súčasného generálneho prokurátora. Keď im začal zavadzať tak, že jeho rozhodnutia dávali zrkadlo všetkým, ktorí sa na tom podieľali, tak sa ho rozhodli odstíhať ako všetkých predtým v tom rade. Toto je stav, ktorý ste tu vy zavádzali, ktorý ste vy priniesli do slovenského právneho systému a s ktorým, bohužiaľ, žijeme ešte aj teraz. V tom systéme tí ľudia naďalej sú. Ministerstvo spravodlivosti a peniaze na dôchodky, príp. na justičný systém ako taký, na sudcov, hovorí to tá najkompetentnejšia osoba, pani ministerka, bývalá, spravodlivosti Kolíková. Najvyšší kontrolný úrad nedávno vydal správu o tom, ako ste zbabrali čerpanie prostriedkov z plánu obnovy v súvislosti so súdnou reformou. A vy sa tu postavíte, nebudeme čerpať možno stovky miliónov na to, čo malo byť plánované, lebo vy ste niečo zmrvili. Vy so svojimi ľuďmi, ktorých ste tam mali, a vy ste spôsobili to, že teraz budeme dlhodobo prenajímať budovy súdov, preto to niekto nazýva realitnou kanceláriou ministerstva spravodlivosti a preto by sa na to mali pozrieť aj orgány činné v trestnom konaní, lebo jednoducho takto to je. Keby tie peniaze boli a boli včas čerpané, tak možno súdy sú dnes v našich budovách, teda v štátnych budovách. Takto budú v dlhých nájmoch a neviem, či toto nebol cieľ toho celého, keď už máme používať také závery, ako používa pán Vančo, prepáčte. Konsolidácia. Tak neviem, vy ste tu sedeli v tom parlamente, vy ste sedeli vo vláde, ktorá spôsobila tých 20 mld.? Koľkokrát to ešte máme opakovať, že to, čo dnes musíme konsolidovať, že to je všetko vina tých ľudí, ktorí za to tuná hlasovali a šafárili? Ja nevidím dostavanú diaľnicu, nevidím dostavaný tunel, nevidím tie peniaze, tých 24 mld., že by sa niekde v slovenskej, na Slovensku dali vidieť. Zmizli v bezodných vreckách, zmizli v bezodných vreckách (reakcia poslankyne Kolíkovej), ja som vám neskákal počas vystúpenia, pani poslankyňa. (Reakcia poslankyne Kolíkovej.) Nie, ja mám 20 minút. (Reakcia poslankyne Kolíkovej.) Ja mám 20 minút, ako vy ste mali 30, vzhľadom na vaše spravodajstvo a na moje oprávnenie z rokovacieho poriadku, dobre? Pán predsedajúci, poprosím, upozornite pani poslankyňu. (Prerušenie vystúpenia predsedajúcim.) Danko, Andrej, podpredseda NR SR Ja vás poprosím v prvom rade, pán Pročko, kľud, pani Kolíková, takisto. Gašpar, Tibor, podpredseda NR SR Vy ste, pani poslankyňa, vy ste dlhšie v parlamente ako ja, by ste mali vedieť z rokovacieho poriadku, že ja mám 20 minút na vystúpenie. Danko, Andrej, podpredseda NR SR Pán podpredseda Národnej rady sa drží témy, nech sa páči, pán podpredseda, pokračujte. Gašpar, Tibor, podpredseda NR SR Akože na hocičo, akože nie na hocičo. (Reakcie z pléna.) Danko, Andrej, podpredseda NR SR Asi hovoríte dobre, pán podpredseda. Nech sa páči. Gašpar, Tibor, podpredseda NR SR A ešte aby ste vedeli, aká je to teda pani ministerka spravodlivosti, tá osoba, ktorá teda na tú spravodlivosť sa v podstate hrá, nedávno bola svedčiť v jednom procese, ktorý je disciplinárnym konaním na sudcu Najvyššieho súdu Klimenta, kde mu išla potvrdiť to, že vlastne jeho konanie je premlčané. Toto je tá pani ministerka spravodlivosti, ktorá spôsobila premlčanie tak vážnych porušení, ako bol zásah do ľudských práv. (Reakcia poslankyne Kolíkovej.) Štyristo ľudí bolo prepustených z väzníc, v podstate sa bavíme predovšetkým o horalkových zlodejoch, ktorí na účet štátu tam boli na rok výkonu trestu za 20-tisíc. To sú tí, čo vy hovoríte, že dneska zamorili Slovensko a cítime sa, vy ste tu hovorili o prepustených a o tom, že probační, mediační úradníci nepracujú. Vy ste to tu hovorili... (Prerušenie vystúpenia predsedajúcim.) Danko, Andrej, podpredseda NR SR Pani poslankyňa, poprosím kľud, máte možnosť faktickej poznámky. Nech sa páči. Gašpar, Tibor, podpredseda NR SR Ja na to reagujem, ja na to reagujem, čo ste všetko povedali. Všetkým v pléne, keď to neviete, trestná činnosť klesla medziročne v porovnaní s rokom 2023 o 9 600 alebo až o 9 700 trestných činov. To len preto, že keď tu rozprávate a ešte strašíte o novele Trestného zákona a o jej dopadoch, tak skúste pracovať s vecnými číslami. A chápem, že to vyvoláva nervozitu, pani poslankyňa, ale ja to tu poviem. A ešte k tým psychológom. Bolo tu niečo o duševnom zdraví, nie, však pani poslankyňa tiež rozprávala o duševnom zdraví, jak sa treba starať o duševné zdravie a ja chcem na to reagovať, pretože vy ste sa o duševné zdravie ľudí, ktorí sú vo väzbách alebo vo výkone trestu, ale vôbec nestarali. Výsledkom je, že tam ľudia zomierali. A môžte za to rozprávať, čo chcete, nesiete politickú zodpovednosť určite. Mali ste možnosť navyšovať psychológov, mali ste dať každému jednému, ktorý je v ťažkých podmienkach, psychológa, keď to je také žiaduce, jak hovoríte, ale to sa nestalo. Vy moralizujete a nestalo sa to. (Reakcia poslankyne Kolíkovej.) Neboli by ľudia možno zomierali tak, ako zomierali. Ja chcem povedať jednu vec, ja mám najmenší dôvod dnes tvrdiť vo vzťahu k tomu, čo sa týka prokurátorov, či je to správne, nesprávne. Myslím si, že to majú dostať aj sudcovia. Môžme diskutovať o tom, či netreba zriadiť do budúcna osobitný účet, na ktorý si budú odvádzať činní prokurátori pre budúcich dôchodcov prokurátorov, tak ako to robia policajti a iné ozbrojené zbory, dostatočné finančné prostriedky, aby nezaťažovali systém iný, všeobecný a musia odvádzať viac, pretože majú aj vyššie príjmy. S tým všetkým vieme pracovať pre budúcnosť. Domnievam sa, že je postupne nutné toto riešiť a to vravím aj, tak ako povedala pani poslankyňa, u sudcov. Jednoducho keď mám povedať výhrady k činnosti, tak ich poviem nahlas. Dodnes som, napriek tomu, že sme podali viaceré podnety a podalo ich ministerstvo vnútra, nepočul odpoveď na to, či kajúcnici dostali alebo nedostali nezákonné benefity, keď im boli rozdeľované obzvlášť závažné zločiny na prečiny a vybavované takýmto spôsobom ich závažná trestná činnosť. Na to Generálna prokuratúra neodpovedala, a preto si to dovolím z tohto miesta povedať, že bol najvyšší čas, aby na to odpovedala. Či sa prokurátori špeciálnej prokuratúry, ktorí tiež dostanú ten dôchodok, bohužiaľ, bohužiaľ, budú podieľať na tejto zodpovednosti za takéto nezákonné benefity. A to platí aj o rozhodnutiach, ktoré boli na vzatie do ochrany v zmysle zákona o ochrane oznamovateľov trestnej činnosti, pretože zaiste viete, že tam bolo množstvo policajtov okolo čurillovcov do takejto ochrany vzatých a ja si myslím, že Generálna prokuratúra by mala preskúmať takéto rozhodnutia a povedať občanom, ako to s tými rozhodnutiami bolo. Nič iné, nič menej, nič viac. Takže ak to celé zhrniem, táto diskusia, samozrejme, otvára viaceré otázky. Z môjho pohľadu treba začať s tými dôchodkami. Akým spôsobom sa to ďalej vyvinie, ako som už spomenul, s osobitným účtom, môžme s tým ďalej pracovať legislatívne. A ja verím, že sa do toho zapojí aj samotná prokuratúra. Ale poznámka na záver. Hovorí sa tu o budúcnosti prokuratúry, hovorí sa o jej minulosti a o nejakom sovietskom type, to spomenul pán Vančo, no ja vám poviem, po čom vám ide alebo čo by sa tu malo stať, keď by ste raz prišli vládnuť, aby z toho bolo tak ako v Čechách štátne zastupiteľstvo podriadené politikovi, možno ministrovi spravodlivosti a najlepšie by bolo, keby tým politikom bola opäť pani poslankyňa Kolíková. To bude právny štát, ukážkový právny štát, no, bohužiaľ, ja som za to, aby mala stále nezávislé postavenie v takom duchu, v akom má, aby sa generálny prokurátor zodpovedal parlamentu, aby sem chodil robiť odpočet, ako sa to robí, a aby ho volilo takéto auditórium, nie aby ho vyberal povedzme minister spravodlivosti ako politik. Ďakujem za pozornosť. (Potlesk.)